കുഴുപ്പിള്ളി

കൊച്ചി നഗരത്തിൻ്റെ പ്രാന്തപ്രദേശവും കേരളത്തിലെ വൈപ്പിൻ ദ്വീപിലെ ഒരു വിനോദസഞ്ചാര കേന്ദ്രവുമാണ് കുഴുപ്പിള്ളി. കുഴുപ്പിള്ളി ഗ്രാമപഞ്ചായത്തിന്റെ ഭാഗമായ ഈ ഗ്രാമത്തിന് സമപീത്തായി പള്ളത്താംകുളങ്ങര, ചെറുവൈപ്പ്, തുണ്ടിപ്പുറം, മണപ്പള്ളി, അയ്യമ്പിള്ളി എന്നീ ഗ്രാമങ്ങൾ സ്ഥിതിചെയ്യുന്നു.

 സ്ഥിതിവിവരക്കണക്കുകൾ 
2001-ലെ സെൻസസ് പ്രകാരമുള്ള ഗ്രാമത്തിലെ ആകെ ജനസംഖ്യ 12,120 ഉം വീടുകളുടെ എണ്ണം 2,701 ഉം ആയിരുന്നു.http://ernakulam.nic.in/wpop.asp?pnam=Kuzhuppilly&submit=Go 

 സ്ഥാനം 
കൊച്ചിയ്ക്ക് ഏകദേശം 18 കിലോമീറ്റർ വടക്ക് പടിഞ്ഞാറ് ഭാഗത്തായാണ് കുഴുപ്പിള്ളി ഗ്രാമം സ്ഥിതിചെയ്യുന്നത്. കൊച്ചി അന്താരാഷ്ട്ര വിമാനത്താവളത്തിൽ നിന്ന് 26 കിലോമീറ്ററും ചെറായി ബീച്ചിൽ നിന്ന് 4.5 കിലോമീറ്ററും ദൂരെയാണിത്. അയ്യമ്പിള്ളി പോസ്റ്റ് ഓഫീസിൽ ഉൾപ്പെടുന്ന ഗ്രാമത്തിന്റെ പിൻകോഡ് 682 501 ആണ്. ഗ്രാമത്തിന്റെ കിഴക്കൻ അതിർത്തി വേമ്പനാട് തടാകത്തിന്റെ വടക്കൻ വ്യാപനമായ വീരൻപുഴയും പടിഞ്ഞാറൻ അതിർത്തി അറബിക്കടലുമാണ്.

കുഴുപ്പിള്ളി ബീച്ച് കേരളത്തിൽ വളർന്നുകൊണ്ടിരിക്കുന്ന ഒരു വിനോദസഞ്ചാര കേന്ദ്രമാണ്. ഇത് ഒരു സാധ്യതയുള്ള വിനോദസഞ്ചാര കേന്ദ്രമായി അധികൃതർ തിരിച്ചറിഞ്ഞിട്ടുണ്ട്. 46 ലക്ഷം രൂപ ചെലവിൽ ബീച്ച് സൗന്ദര്യവൽക്കരണ പദ്ധതി സർക്കാർ നടപ്പിലാക്കുന്നു.

 പ്രധാന മതസ്ഥാപനങ്ങൾ 
ഈ ഗ്രാമത്തിൽ പള്ളത്താംകുളങ്ങര ഭഗവതി ക്ഷേത്രം, ശ്രീ ബാലകൃഷ്ണ സ്വാമി ക്ഷേത്രം, സെൻ്റ് അഗസ്റ്റിൻസ് ദേവാലയം, മഹാദേവ ക്ഷേത്രം, അയ്യമ്പിള്ളി മഹാദേവ ക്ഷേത്രം, ചെമ്പൂഴി ശ്രീ ധർമ്മശാസ്താ ക്ഷേത്രം എന്നിവ സ്ഥിതിചെയ്യുന്നു. 

 പൊതു സ്ഥാപനങ്ങളും ഓഫീസുകളും 
പിബിഡി ലോവർ പ്രൈമറി സ്കൂൾ, സെന്റ് ജോൺസ് എൽ.പി. സ്കൂൾ, മണപ്പള്ളി, ചെറുവൈപ്പ് എൽ.പി. സ്കൂൾ, സെന്റ് അഗസ്റ്റിൻസ് ഗേൾസ് ഹൈസ്കൂൾ, സെന്റ് ഗ്രിഗോറിയസ് അപ്പർ പ്രൈമറി സ്കൂൾ എന്നിവ കുഴുപ്പിള്ളി ഗ്രാമത്തിലാണ്. കുഴുപ്പിള്ളിയിൽ 12 അംഗൻവാടികളുള്ളതിൽ ഒമ്പതെണ്ണം സ്വന്തം കെട്ടിടത്തിലാണ് പ്രവർത്തിക്കുന്നത്.

ഞാറയ്ക്കൽ, നായരമ്പലം, എടവനക്കാട്, കുഴുപ്പിള്ളി, പള്ളിപ്പുറം എന്നീ ഗ്രാമപഞ്ചായത്തുകൾ ഉൾപ്പെടുന്ന വൈപ്പിൻ ബ്ലോക്ക് പഞ്ചായത്തിൻ്റെ ഓഫീസ് കുഴുപ്പിള്ളി ഗ്രാമത്തിലാണ് സ്ഥിതി ചെയ്യുന്നത്. കർഷകരുടെ ക്ഷേമത്തിനായി ഈ ഗ്രാമത്തിൽ ഒരു കൃഷിഭവൻ പ്രവർത്തിക്കുന്നു.

കുഴുപ്പിള്ളി ഗ്രാമത്തിൽ സ്ഥിതിചെയ്യുന്ന വൈപ്പിൻ ബ്ലോക്ക് ഓഫീസിനു കീഴിൽ കേരളത്തിലെ ക്ഷീര വികസന വകുപ്പിന്റെ ഒരു ക്ഷീര വിപുലീകരണ സേവന യൂണിറ്റ് ഉണ്ട്. പ്രവർത്തനങ്ങളുടെ ചുമതല ഡയറി എക്സ്റ്റൻഷൻ ഓഫീസർക്കാണ്. കേരളത്തിലെ വ്യവസായ വാണിജ്യ വകുപ്പിൻറെ കീഴിൽ വൈപ്പിൻ ബ്ലോക്ക് ഓഫീസിൽ ഒരു ഇൻഡസ്ട്രീസ് എക്സ്റ്റൻഷൻ ഓഫീസർ പ്രവർത്തിക്കുന്നു. ബ്ലോക്ക് പ്രദേശത്തെ വ്യാവസായിക പ്രവർത്തനങ്ങളുടെ മാർഗ്ഗനിർദ്ദേശത്തിന്റെ ചുമതല വഹിക്കുന്നത് അദ്ദേഹമാണ്. എടവനക്കാട് ഗ്രാമപഞ്ചായത്ത്, കുഴുപ്പിള്ളി ഗ്രാമപഞ്ചായത്ത്, പള്ളിപ്പുറം ഗ്രാമപഞ്ചായത്ത് എന്നിവയുടെ ഭൂരേഖകൾ പരിപാലിക്കാൻ അധികാരമുള്ള കുഴുപ്പിള്ളി സബ് രജിസ്ട്രാറുടെ ഓഫീസും കുഴുപ്പിള്ളി ഗ്രാമത്തിലാണ്.

പഞ്ചായത്ത് പബ്ലിക് ലൈബ്രറി ആൻഡ് റീഡിംഗ് റൂം, എസ്.പി. മുഖർജി മെമ്മോറിയൽ ലൈബ്രറി, ഒരു വെറ്ററിനറി ഗവൺമെന്റ് ആശുപത്രി എന്നിവയാണ് ഗ്രാമത്തിലെ മറ്റ് സ്ഥാപനങ്ങൾ.

കുഴുപ്പള്ളി ഗ്രാമപഞ്ചായത്തിന്റെ ഭരണത്തിൻ കീഴിലുള്ള ഈ ഗ്രാമം വൈപ്പിൻ നിയമസഭാ മണ്ഡലത്തിലുംഎറണാകുളം പാർലമെൻ്റ് മണ്ഡലത്തിലും ഉൾപ്പെട്ടിരിക്കുന്നു.

 സമ്പദ്‌വ്യവസ്ഥ 
കടൽ മത്സ്യബന്ധനം, ചെമ്മീൻ വളർത്തൽ, സമുദ്രോത്പന്ന സംസ്കരണം എന്നിവയാണ് കുഴുപ്പിള്ളി ഗ്രാമത്തിന്റെ വരുമാന സ്രോതസ്സുകളിൽ ചിലത്. നെല്ല്, തേങ്ങ, അടയ്ക്ക എന്നിവയാണ് പ്രധാന കാർഷിക ഉൽ‌പന്നങ്ങൾ. കൊച്ചി നഗരം സമീപമുള്ളതിനാൽ വ്യാപാരവും സേവനങ്ങളും കുഴുപ്പിള്ളിയുടെ വരുമാനത്തിൽ വർദ്ധനവ് കാണിക്കുന്നു.

 അവലംബം